नई दिल्ली: भारतीय जनता पार्टी का भगवा प्रेम जगजाहिर है। बीजेपी के वह नारे तो आज भी आपके कानों में गूंज रहे होंगे कि 'हर घर भगवा छाएगा, राम राज्य घर आएगा'। मंदिर आंदोलन के बाद से, यह वह नारा है जिसके बिना बीजेपी चुनाव मैदान में शायद ही कभी उतरी हो। उसी बीजेपी की दो फायरब्रांड नेता भगवा वस्त्रधारी उमा भारती और साध्वी प्रज्ञा सिंह ठाकुर का एक वीडियो बड़ा चर्चित हो रहा है।
वीडियो में साध्वी प्रज्ञा सिंह ठाकुर और केंद्रीय मंत्री उमा भारती के बीच का स्नेह देखने को मिला। इस वीडियो में उमा भारती और साध्वी प्रज्ञा सिंह ठाकुर एक दूसरे को गले लगकर रोती दिखी। साध्वी और उमा भारती की यह तस्वीर उस तल्खी के बाद सामने आई जब माना जा रहा था कि दोनों फायरब्रांड नेताओं के बीच सब कुछ ठीक नहीं चल रहा है।
बता दें कि उमा भारती ने एक बयान देते हुए कहा था कि साध्वी तो एक पूज्य संत हैं जबकि वह एक साधारण और मूर्ख प्राणी हैं। उमा ने कहा था कि उनकी तुलना साध्वी प्रज्ञा ठाकुर से करना उचित नहीं है। उमा भारती के इस बयान के बाद साध्वी प्रज्ञा ठाकुर उनसे मिलने पहली बार उनके घर पहुंची थी।
साध्वी जब उमा से मिलने पहुंची तो उन्होंने भाजपा प्रत्याशी को कुछ खिलाया। इसके बाद फिर दोनों की कुछ समय तक बात हुई। इसके बाद जब साध्वी घर से चलने के लिए गाड़ी में बैठी तो उनके आंख में आंसू आ गए। इसके बाद उमा भारती ने साध्वी को गले लगा लिया और उनके आंसू पोछे और उमा ने साध्वी से हाथ जोड़कर आशीर्वाद लिया।
उमा भारती ने इसके बाद कहा कि मीडिया में बात को गलत तरीके से पेश किया गया है। उमा भारती ने कहा, 'साध्वी की उम्मीदवारी के घोषणा के साथ ही यहां भाजपा की विजय हो चुकी है। मैं उनको एक महान संत, एक महान देशभक्त मानती हूं। क्योंकि उन्होंने जो कष्ट झेले हैं, वह एक साधारण व्यक्ति या महिला नहीं झेल सकती है। इसलिए उनकी उम्मीदवारी हमारे लिए गर्व और प्रसन्नता की बात है और पार्टी यहां पर जिस प्रकार से पहले दिन से ही महसूस करने लगी कि साध्वी जी कि उम्मीदवारी के साथ ही भारतीय जनता पार्टी की विजय होनी है।'
इसके साथ ही केंद्रीय मंत्री ने कहा, 'मुझे लगता है कि हम लोग वोट मांगकर खुशी महसूस करेंगे अन्यथा वह चुनाव जीत चुकी हैं।' गौरतलब है कि उमा भारती ने इस बार लोकसभा चुनाव न लड़ने का फैसला किया है। वह कांग्रेस के दिग्गज नेता और मध्य प्रदेश के पूर्व मुख्यमंत्री दिग्विजय सिंह को हराकर प्रदेश की मुख्यमंत्री बनी थी। दिग्विजय सिंह इसके बाद से मध्य पार्टी की सत्ता से बेदखल हो गए थे। भाजपा ने उन्हीं दिग्विजय सिंह के खिलाफ भोपाल लोकसभा सीट से साध्वी प्रज्ञा सिंह ठाकुर को प्रत्याशी बनाकर चुनावी मैदान में उतारा है।
गौरतलब है कि साध्वी प्रज्ञा सिंह ठाकुर और उमा भारती दोनों ही बीजेपी की फायरब्रांड नेताओं की श्रेणी में शुमार हैं, वह हिंदुत्व का मुखर चेहरा हैं। बीजेपी ने साध्वी को उतारकर एक बार से दिग्विजय सिंह को कड़ी चुनौती देने की कोशिश की है। क्योंकि साध्वी प्रज्ञा ठाकुर और दिग्विजय सिॆह के बीच तल्खी किसी से छुपी नहीं है। दिग्विजय सिंह ने ही साध्वी पर निशाना साधते हुए उन्हे हिंदू आतंकवादी कहा था और भगवा आतंकवाद शब्द की परिभाषा गढ़ी थी।